Foko valo ambin' ny folo

Ny isan' ny foko valo ambin' ny folo eto Madagasikara dia isa vokatry ny fanao nihanahazo vahana tsikelikely, nateraky ny fandalinana momba ny foko sy ny fomba fitantanana tamin' ny vanim-potoan' ny fanjanahantany. Tsy misy olona fantatra mazava fa namorona an' io isa 18 io. Ny fitondrana frantsay, teo ambany fitarihan' i Galliéni, dia nandray anjara lehibe tamin' ny fametrahana sy fanaparitahana io fanasokajiana io, izay nisy vokany maharitra teo amin' ny fiarahamonina malagasy.

 Tantara 

 Talohan' ny fanjanahan-tany 
Talohan' ny nahatongavan' ny Frantsay dia nisy vondrona ara-piarahamonina sy ara-kolontsaina maro samihafa teto Madagasikara, izay samy nanana ny maha-izy azy isaky ny faritra nisy azy ary ny fihavanany. Tsy nibahana ny hevitra momba ny fizarazarana ara-poko. Niseho tamin' ny fomba saro-takarina ny foko malagasy, tsy mitovy amin' ny fanasokajiana henjana napetraky ny fitondrana mpanjanaka. Tsy nisy lamina raikitra ahitana foko 18, nisy ny fitohizana sarotra navahana ara-tsôsialy sy ara-kolontsaina, noho ny antony maro.

Niovaova arakaraka ny zava-misy sy ny fifandraisana ara-piarahamonina ny foko teto Madagasikara. Nivezivezy ny Malagasy ary nisy matetika ny fifanakaloza teo amin' ny samy faritra. Ireo fifindrafindrana ireo dia nandray anjara tamin' ny fampielezana ny hevitra sy ny fomba fanao ary ny fototarazo, ary namorona famantarana mifangaro. Niova arakaraka ny fifindra-monina sy ny fifanakalozana ary ny zava-nitranga ara-tantara ny foko, ka nisy ny nitambatra ary nisy ny nisaraka; nisy ny nitombo sy ny nihena ary ny nanjavona. Tsy nisy ny sisintany raikitra.

 Nandritra ny fanjanahantany 
I Gallieni dia nampihatra pôlitikan' ny firazanana izay nikendry ny hampizarazara ny Malagasy mba hahafahany mifehy azy. Mba hanatrarana izany tanjona izany dia zava-dehibe ny fanasokajiana sy fanakilasiana ny vahoaka malagasy.

Nampirisika ny fandalinana ara-poko momba ny Malagasy ny fitondrana mpanjanaka mba hahafantarana bebe kokoa ny vahoaka isan-toerana. Ireo fandalinana ireo dia nandray anjara tamin' ny famaritana ny vondrona samihafa sy tamin' ny fanasokajiana ary ny fametrahana azy ireo amin' ny sokajy izay noheverina fa tandrify azy.

Amin' ny fandalinana sy fanisam-bahoaka nataon' ny fitondrana mpanjanaka dia nisy antokon' olona niavaka ary raikitra tsikelikely ho 18 ny isan' ireo vondrona ireo. Lasa fifanarahana mangina ara-pitantanana io isa io, izay natao handaminana ny fitantanan-draharaha sy ny fanabeazana ary ny fifehezana ny mponina.

 Isa nanana ny fikendreny manokana 

 Isa sarotra hamarinina 
Ny fampiasana ny isa 18 dia sarotra hamarinina ary tsy maneho ny zava-misy ara-biôlôjia na kolontsaina. Misy fiovaovana sy ny fifampidirana eo amin' ny vondrona lazaina fa foko, ary ny sasany dia azo heverina ho zana-bondrona na endrika hafa isehoan' ny iray hafa.

 Isa nanamorana asa 
Ny fanasokajiana ho foko 18 dia nahindrahindran' ny fitondrana mpanjanaka mba hampisara-bazana ny Malagasy sy hampihena ny fanoherana ny fanjanahantany. Nandray anjara tamin' ny fanamafisana ny fisaratsarahana sy ny fanakanana ny fananganana vahoaka mahatsiaro tena ho tokana io isa io. Ny maha foko ny vondrona iray dia tsy mijanona fa mivoatra rehefa mandeha ny fotoana noho ny fifandraisana ara-piarahamonina sy ny fifindra-monina ary ny fiovana ara-pôlitika sy ara-toekarena.

 Jereo koa 

 Foko eto Madagasikara
 Pôlitikan' ny firazanana
 Ziva